runetrust/blame-folketinget-dk huggingface dataset:
Torsten Gejl (ALT), 2024-04-23:
Jeg er virkelig enig, og jeg er meget enig i ordførerens idé om at banke på døren.
Vi er jo venligsindede partier, som gerne vil tilføre det her område kvalitet og visioner.
Så vi banker fra Alternativets side her også på og siger: Lad os nu komme ind i det rum og være med til at skabe den værdi, som vi bedst kan skabe, når vi er mange.
Der tænker jeg også på, at man for vores skyld godt kunne invitere repræsentanter fra f.eks. #enmillionstemmer ind, som jo har været meget aktive med at foreslå konstruktive forandringer på handicapområdet til Folketinget.
Hvad tænker ordføreren om det?
Marlene Harpsøe (DD), 2024-04-23:
Det er jo rigtigt, at der er talrige eksempler på, at der er folk i både kommuner og andre steder, der har lavet politikker, og at det så er endt som sådan noget, der lyder godt, men hvor man kan spørge, hvor den konkrete handling er, og det ligger bare på en hylde og samler støv, og det er ikke i orden.
Det skal jo følges op af nogle konkrete handlinger og nogle konkrete beslutninger, og der må vi som politikere jo tage os selv i nakken og sige, at det er os, der har ansvaret.
Uanset om man sidder i en kommunalbestyrelse, i et regionsråd eller herinde i Folketinget, så har vi alle sammen et ansvar for at sikre, at når der etableres en handlingsplan, så følger man også op på den, og det skal jo gerne gå hånd i hånd med nogle konkrete initiativer.
Igen vil jeg, som jeg også nævnte i min ordførertale, sige, at det ikke bare nytter med fine målsætninger, men at der skal stå noget konkret om, hvad det er, vi gerne vil, og hvad det er, vi kan samles om, for rent faktisk at sikre, at vi går i den rigtige retning.
Der kunne man jo starte med at høre Danske Handicaporganisationer for at finde ud af, hvad det præcis er, der skal til, og det er regeringen jo også i gang med.
Anni Matthiesen (V), 2024-04-23:
Jeg vil sige, at hvis Enhedslistens ordfører inviterer mig på kaffe, siger jeg da altid ja tak.
Så det er også en mulighed at drikke kaffe og vende nogle ting.
Det er jo ikke sikkert, vi bliver enige, men jeg har egentlig den holdning, at vi altid kan blive klogere på hinanden, og at man selv kan blive klogere undervejs, og det synes jeg egentlig jeg næsten gør dagligt.
Selv om jeg har været i Folketinget i næsten 13 år, er det da næsten en daglig ting, at jeg tænker: Okay, sådan kunne man også se på det.
Så er det noget, som vi på en eller anden måde kunne tænke med?
Og så vil jeg sige: Parterne i Sammen om Handicap repræsenterer jo virkelig bredt, og dem er jeg totalt tryg ved også at sidde i lokale med.
Jeg kan betrygge LA's ordfører med, at noget af det, som jeg som liberal Venstrekvinde bl.a. kæmper for, jo er, at man får øget økonomisk gennemsigtighed, bl.a. for også at sikre, at også private og selvejende tilbud får bedre muligheder for at kunne stå op imod eller for den sags skyld give tilbud.
Det er noget, som jeg rent ud sagt har arbejdet for i mange, mange år, og som jeg fortsat arbejder for.
Der kan jeg jo så håbe på, at det på en eller anden måde kan gøre det lettere og bedre at være selvejende og privat.
Torsten Gejl (ALT), 2024-04-23:
Der foregår åbenbart nogle forhandlinger på handicapområdet.
Det er tilsyneladende mellem nogle organisationer og nogle partier, og det ser ud, som om der er nogle partier, der ikke er fundet gode nok til at være med i de forhandlinger, og der bliver jeg meget nysgerrig: Hvad er det for nogle partier, der sidder og holder hemmelige forhandlinger om noget af den vigtigste fremtidige handicappolitik i det her årti?
Hvem er det, der sidder og forhandler?
Hvorfor er det hemmeligt?
Hvorfor kan Alternativet ikke være med?
Hvad er det, der gør, at vi er diskvalificeret?
Det samme gælder Enhedslisten, som også har været aktive inden for handicappolitik i mange, mange år.
Hvad er det for et hemmelighedskræmmeri?
Hvem er det, der deltager?
Anni Matthiesen (V), 2024-04-23:
Jeg synes egentlig, at det er et spørgsmål, man bør rette til ministeren og ikke til mig som ordfører.
Torsten Gejl (ALT), 2024-04-23:
Det kan simpelt hen ikke passe, at ordføreren ikke kan svare for regeringen.
Altså, ordføreren er jo med i et regeringsparti, og så man må jo kunne stå inde for de her ting.
Mit næste spørgsmål er: Hvad med 1 million stemmer og alle de mennesker, som er bekymrede for, at økonomien kommer til at styre alt for meget, sådan som det blev demonstreret den 22. maj?
Hvad med dem?
Er de med?
Det kan ordføreren måske svare på.
Er de med blandt de organisationer, der er blevet indbudt til de her forhandlinger?
Anni Matthiesen (V), 2024-04-23:
Jamen jeg kan jo sige, at vi lytter.
Uanset hvem der skriver til mig eller ringer til mig, lytter jeg til dem.
Det vil sige, at jeg ikke sorterer i, hvem det er, jeg synes jeg vil lytte til, og hvem jeg ikke vil lytte til.
Det, jeg påtager mig som Venstres ordfører på det her område, er jo egentlig, at dem, der rækker ud til mig og gerne vil drøfte nogle ting med mig, tager jeg gerne kaffemøder med og får en god snak med.
Og for den sags skyld får jeg også input fra det til de forhandlinger, som også pågår.
Marlene Harpsøe (DD), 2024-04-23:
Først tak til ordføreren for talen.
I Danmarksdemokraterne synes vi, det er ærgerligt, at det tilsyneladende tegner til, at regeringen ikke kan bakke op omkring det her beslutningsforslag.
Man rækker så hånden ud i forhold til det her med at skrive en beretning, og det er positivt.
Det er jo en måde, man kan samles på i Socialudvalget og måske blive enige om noget, der ligger i forlængelse af det her beslutningsforslag.
Så tak for den håndsrækning, for det er faktisk rigtig vigtigt.
Vi er jo mange, der gerne vil samles i en bred kreds og rent faktisk både aftale noget, men selvfølgelig også før det forhandle om noget, der kan gøre gavn for rigtig mange mennesker.
Så jeg vil bare lige høre, om ordføreren kan være mere konkret, i forhold til hvad ordføreren tænker og hvad regeringen tænker, men primært, hvad Venstres ordfører tænker.
Anni Matthiesen (V), 2024-04-23:
Jeg kan sige så meget – og jeg tror også, det var det, jeg nævnte for SF's ordfører – at noget af det, som jeg i hvert fald har brug for at der også står i beretningen, er sikkerheden for, at vi ikke får skabt en ny papirtiger, som man kalder det.
Altså at vi får sikkerhed for, at vi ikke skaber en eller anden mastodont af noget, som kræver, at de mennesker, som egentlig bør bruge deres tid sammen med de handicappede, skal sidde og registrere og kontrollere, i forhold til det arbejde de udfører.
Marlene Harpsøe (DD), 2024-04-23:
Tak for svaret og for at være konkret.
Betyder det så, at man faktisk er enig i, at der skal være en handicappolitisk plan, men at man bare gerne vil undgå, at det bliver noget bureaukratisk bøvl?
Anni Matthiesen (V), 2024-04-23:
Men jeg har også bare brug for at sige, og det kender vi jo især fra folkeskoleområdet, som jeg også er ordfører på, at man skabte noget i god tro for år tilbage, hvor man lavede en masse målsætninger, som voksede og voksede, fordi man jo egentlig som udgangspunkt ville gøre det godt.
Der vil jeg bare sikre mig, at vi så ikke dummer os på det her område og gør akkurat det samme og dermed skal til at rulle alt det tilbage igen om nogle få år.
Victoria Velasquez (EL), 2024-04-23:
Noget af det, som jeg virkelig synes er vigtigt at vi får sikret på det her område, er især også retssikkerheden.
Altså, når man står et helt sårbart sted og så ovenikøbet oplever, at man ikke får det, man har ret til, eller oplever, at der faktisk sker noget direkte ulovligt, så kan man virkelig føle sig som en lille mand mod et kæmpestort system.
Og det er noget af det, som er hjerteblod for os i Enhedslisten.
Ud over at være et af de partier, som kæmper allermest på det her område, er vi samtidig også nogle af dem, der faktisk har rejst nogle af de midler, der er kommet til handicapområdet det seneste år.
Jeg kan egentlig ret godt genkende ordføreren, når hun siger, at hun ikke sorterer i, hvem hun mødes med, men lytter.
Det er faktisk også den oplevelse, jeg har af ordføreren på helt andre områder, f.eks. erhvervsområdet og andre områder.
Jeg kan ikke lade være med at tænke på, at jeg jo synes, det er dejligt, at det er det, Venstre repræsenterer her i salen, men hvad tænker ordføreren så om, at det ikke er det, ministeren som repræsentant for regeringen på det her spørgsmål repræsenterer?
Anni Matthiesen (V), 2024-04-23:
Sådan ser jeg det egentlig ikke.
Jeg både føler og ser, at vi har et supergodt samarbejde, også blandt regeringspartierne og for den sags skyld med ministeren, og vi kæmper den samme kamp for forhåbentlig nu at få skabt noget, som er meget bedre end det, vi har i dag.
Og så vil jeg sige, at lige såvel som retssikkerheden er noget af det, som er hjerteblod for Enhedslistens ordfører – og det er ikke overraskende for mig – så er noget af det, som også er hjerteblod for mig, at få en større økonomisk gennemsigtighed, hvad jeg også talte om før, for det ved jeg der er rigtig mange, også organisationer, der har kæmpet for i årevis.
Der har man stadig væk ikke kunnet levere.
Victoria Velasquez (EL), 2024-04-23:
Det er jeg glad for.
Det er også noget af det, der er virkelig, virkelig vigtigt, og selvfølgelig også, at man ikke oplever, at der går økonomisk kassetænkning i det, og at det er det, der pludselig gør, at man ikke får det, man faktisk har ret til.
Men det får mig bare til at vende tilbage til vigtigheden af, at de forskellige ting, vi bidrager med fra partierne, faktisk ikke får lov til at komme med ind i forhandlingslokalet.
Det synes jeg bare er ærgerligt, for vi har jo både medlemmer, aktive kontakter og en masse viden, og nogle gange har vi også noget, der er hjerteblod på de forskellige områder, og faktisk noget positivt, vi kan bidrage med i forhandlingslokalet.
Så hvad tænker ordføreren om, at ministeren ikke åbner op for det?
Marlene Harpsøe (DD), 2024-04-23:
Helt overordnet set
synes jeg igen, at man skal tage os alle sammen ind i et forhandlingsrum, og lad os så tale sammen, og lad os se, hvad vi kan udrette sammen.
Jeg har f.eks. senest også på området for den forberedende grunduddannelse fået lov til at være med til nogle forhandlinger ovre i et andet ministerium, nemlig i Børne- og Undervisningsministeriet, hvor det, kan man sige, virker, som om der er et helt andet regime, i forhold til hvordan man forhandler og hvem man inviterer indenfor.
Så det kan man jo godt vælge.
Men det er altså socialministeren, der her sidder med den afgørende magt, og som altså her vælger at udelukke nogle partier fra de vigtige drøftelser.
Victoria Velasquez (EL), 2024-04-23:
Man kan sige, at der jo er nogle ting, der er sket i forhold til det indenrigspolitiske flertal, hvad angår regeringen.
Jeg kommer bare til at tænke på, at det på den måde godt kan virke lidt gentagende.
Men det er også, fordi bekymringen er stor.
Der er risiko for, at man kan se i den endelige aftale og på resultatet, at regeringen her agerer magtfuldkomment.
Er det noget, der bekymrer ordføreren?
Tobias Grotkjær Elmstrøm (M), 2024-04-23:
Det er rigtigt, ja.
Torsten Gejl (ALT), 2024-04-23:
Tak, og tak for talen.
Det er jo klart, at når ordføreren er vikar, kan jeg ikke forpligte ordføreren udi en hel masse handicappolitiske detaljer, men der er dog noget principielt her, og det er, at man i øjeblikket sidder og forhandler Sammen om Handicap; det gør en række gode handicaporganisationer, regeringen og nogle få udvalgte partier, som jo med al respekt i hvert fald ikke alle sammen er valgt ud fra, at de normalt har rigtig, rigtig mange handicappolitiske visioner.
Hvad tænker ordføreren om, at man sådan håndplukker partier til at være med i sådan nogle forhandlinger og samtidig udelader en lang række partier, for hvem det handicappolitiske har været en mærkesag gennem mange, mange år?
Tobias Grotkjær Elmstrøm (M), 2024-04-23:
Handicappolitik ligger mig meget på sinde, også selv om jeg ikke er ordfører på området.
I dag er der blevet holdt mange gode ordførertaler med mange gode betragtninger på handicapområdet.
Jeg støtter op om, at den forhåbentlig ender der, hvor der er så mange partier som muligt, der vil være med.
Men med hensyn til hvordan selve forhandlingsforløbet kører og hvilke beslutninger der bliver truffet, har jeg fuld tillid til, at ministeren på området har styr på det.
Torsten Gejl (ALT), 2024-04-23:
Men hvad tænker Moderaterne?
Det kunne jo lige så godt have været Moderaterne, der havde rigtig, rigtig meget forstand på et emne og så uden forklaring og i al hemmelighed bare bliver udelukket fra vigtige forhandlinger, som ligger Moderaterne på hjerte.
Hvad tænker Moderaterne om den måde at forhandle og forvalte demokratiet på?
Tobias Grotkjær Elmstrøm (M), 2024-04-23:
Med fare for at gentage mig selv mener jeg, det er afgørende at have tillid til ministeren omkring forløbet.
Vi ved jo heller ikke, om man tager og indkalder partierne løbende, sådan at alle partier kommer igennem.
Nu er det på et ret tidligt stadie, men jeg håber, at det er der, den ender.
Victoria Velasquez (EL), 2024-04-23:
Enhedslisten bakker op om forslaget, og tak til SF for at tage behovet for handling på handicapområdet op igen.
Enhedslisten bakker op om de fælles krav fra handicaporganisationer om at udarbejde en national handlingsplan for handicapområdet.
Vi har brug for mere viden og en tværgående plan for en massiv indsats for at sikre Danmarks efterlevelse af FN's handicapkonvention og bedre vilkår for mennesker med handicap på alle områder.
I Enhedslisten ønsker vi, at der bliver lavet en national handlingsplan, der bl.a. skal sikre bedre støtte og hjælp i hverdagen, bedre muligheder for uddannelse og beskæftigelse, langt bedre tilgængelighed i bygninger og offentlige rum og større retssikkerhed for mennesker med handicap.
Regeringen har lagt op til en handicappolitisk handlingsplan, der kun berører beskæftigelse og uddannelse.
Det er ikke nok set med vores øjne og heller ikke for de organisationer, der arbejder med området på den ene eller den anden måde.
Det, vi bør lave, er en national handicappolitisk handlingsplan, der dækker alle relevante samfundsområder og simpelt hen tænker det hele igennem, netop som det er tilfældet i Sverige og i Norge.
Den bør baseres på tilgængelig viden om vilkårene for både børn og voksne med handicap og rumme målbare målsætninger.
Det vigtige ved en handlingsplan er ikke planen, men handlingen.
Vi har før set handleplaner, der ikke førte til meget handling, og hvor folk ikke har oplevet hverken den store forandring, eller at de problemer, de oplever i hverdagen, bliver hørt eller adresseret.
Der skal selvfølgelig også følge midler med til at lave de nødvendige ændringer.
Der er ikke noget værre end det helt sådan kujonagtige, når Christiansborg laver nedskæringer og så bagefter med den økonomiske kassetænkning vil have kommuner til rent faktisk at tage rettighederne fra folk.
Det er, som om der har bredt sig den holdning, at prisen for et værdigt liv kan være for høj, og at det er økonomien, der skal bestemme, hvilke tilbud mennesker med handicap skal have, i højere grad end det er deres behov, og det er helt utilstedeligt.
Det er nødvendigt at lave investeringer i handicapområdet, ikke blot at finde besparelser eller finde metoder til at økonomistyre.
Der er ekstremt store forskelle på kommunerne og den hjælp, borgere bliver visiteret til i dag, og der er ikke nogen forpligtende rammer og målsætninger, der sikrer, at mennesker med handicap får de vilkår, som de har krav på.
Det skal vi have en samlet national plan for.
Vi ønsker helt grundlæggende, at mennesker med handicap får den rette hjælp og støtte, og at vi herindefra kan anse handicapområdet som havende betydning for alle politikområder.
Derfor kan vi støtte beslutningsforslaget, og derfor kommer vi i Enhedslisten til at stemme for.
Charlotte Broman Mølbæk (SF), 2024-04-23:
Tak for det, og tusind tak for en rigtig fin ordførertale.
Vi er selvfølgelig rigtig glade for, at Enhedslisten bakker op, og vi kender jo også Enhedslisten som nogle af vores faste allierede på handicapområdet, så det er ikke en overraskelse, men altid en glædelig ting.
Så vil jeg også sige, at jeg faktisk synes, det var nogle rigtig fine perspektiver, ordføreren også fik med, når vi netop snakker om økonomi versus menneskers vilkår, og hvordan det egentlig er, en hverdag for et menneske med handicap er her i Danmark.
For lige nu er der en kamp, som handler om, om vi skal have fokus på menneskets ret til at leve et ordentligt og værdigt liv, også på egne vilkår, eller om det bare skal låses inde i det mest nødvendige, eller om det er økonomien, der skal styre derude, og så smider vi dem bare ud til kommunerne, og så må de selv stå med den.
Det er i virkeligheden også det, som ordføreren stillede ministeren spørgsmål om på beskæftigelsesområdet.
Det er lige præcis derfor, vi skal have sådan en tværgående handlingsplan, en handicappolitisk handlingsplan, som netop tager alle områderne ind.
For et menneske med handicap bevæger sig altså også på beskæftigelsesområdet, på uddannelsesområdet, på området for fritidsinteresser eller vil måske gerne i teateret.
Så når vi kun siger, at nej, det kan vi ikke snakke om her, for så er det beskæftigelsesministerens område, så kommer vi jo aldrig nogen vegne for de her mennesker med handicap.
Victoria Velasquez (EL), 2024-04-23:
Tusind tak.
Jeg er så enig, og vigtigheden af det her er meget, meget tydelig.
Vi har for ikke så lang tid siden her i Folketingssalen haft en debat, hvor der var en ordfører fra Socialdemokratiet, der sagde, at man både kunne få skattelettelser og velfærd.
Men det, vi bare kan se ude i virkeligheden, og det, man kan mærke som f.eks. borger med handicap, er, at velfærden ikke er der, og lige nu skal der oveni skæres 4,7 mia. kr.
Der vil jeg bare sige, at der følger handlingen i hvert fald ikke ordene.
Noget af det, som vi også håber på med en handicappolitisk handlingsplan, er, at den her ansvarsfralæggelse simpelt hen ikke skal kunne blive ved.
Så det er både vigtigt, at vi har alle områderne med, og at indsatsen følger med, og så er det vigtigt, at pengene også følger med, sådan at der rent faktisk kommer handling.
Charlotte Broman Mølbæk (SF), 2024-04-23:
I virkeligheden tror jeg faktisk også, at det bliver billigere i sidste ende.
Det her med at spare sig ud af problemerne virker tydeligvis ikke; det ser vi jo.
Og det er klart, at det også er en prioritering.
For vi har jo faktisk også en økonomi i Danmark, hvor det kan lade sig gøre, i stedet for at vi begynder at dreje det hen imod, at man skal hugge en hæl og klippe en tå, og jeg ved ikke hvad, i forhold til at ville prøve at gøre noget ved det her.
Og når man netop gør det systematisk på den her måde og kigger på dataene systematisk, kan det ikke skjules mere, at der er de her problemer.
Det er jo netop også pointen med lige præcis det her forslag.
Victoria Velasquez (EL), 2024-04-23:
Præcis!
Det vigtige er, at det ikke skal blive en eller anden kynisk lommeregnerøvelse.
Det her handler om værdighed; det handler om at sikre mennesker gode, frie, trygge liv med lige muligheder.
Den ventetid, som borgere med handicap lige nu f.eks. oplever i forhold til at komme i fleksjob, er jo så tosset.
Det er så deprimerende at være vidne til.
Vi kunne gøre det så meget bedre.
Karina Adsbøl (DD), 2024-04-23:
Tak for det.
Jeg er sådan set enig i, at høj faglighed og ledelse er utrolig vigtigt, og jeg mener faktisk ikke, at det ene udelukker det andet.
Som sagt har jeg også tidligere arbejdet med det her område og har bl.a. også fremsat forslag om det, der hedder voksenattester.
Og der oplevede jeg i hvert fald i sin tid, at organisationerne var ude at bakke op om, at man gerne ville kigge på det og også gerne ville styrke det her område.
Jeg skal bare forstå ordføreren: Mener ordføreren ikke, at det f.eks. skal være obligatorisk at indhente straffeattester?
Lotte Rod (RV), 2024-04-23:
Tak for det.
For nylig tog en forælder sig tiden til at sætte sig ned med mig og drikke en kop kaffe og fortælle mig om hele deres forløb.
Hun fortalte om alle de møder med de mange mennesker, og om det ringbind, som hun tog frem og viste mig, med alt det, der var skrevet om, hvad deres barn ikke kan – hele den kamp mod systemet.
Og for mig er det det, vi skal lave om.
Jeg vil så gerne vende det på hovedet.
Jeg vil så gerne væk fra, at man skal slås mod systemet og hele tiden argumentere for alt det, der er i vejen, og i stedet vende det til, at vi tror på, at mennesker og forældre gør deres bedste, og at vi hjælper dem alt det, vi kan.
Jeg har lige lavet et afsnit af min podcast, »Legeministeriet«, med Mads Brix Baulund fra Videnscenter om handicap, som siger: Børn har et handicap; de har ikke en allergi over for at slå sig.
På samme måde er det jo i vores politik: Vi skal væk fra hele tiden at tro på, at folk på en eller anden måde snyder, og at vi derfor gør det så besværligt, og i stedet for komme over til, at vi møder alle mennesker med høje forventninger og så støtter dem i at lykkes.
Én vej kunne jo være at lave den her handleplan, som SF foreslår.
Men i virkeligheden er jeg endnu mere optaget af, hvordan vi kan komme hen et sted, hvor vi skaber et samarbejde, hvor vi kan diskutere ting med hinanden, og hvor vi kan finde gode løsninger, men også hvor vi kunne komme til at kortlægge, hvad det egentlig er, som mennesker med handicap oplever.
Derfor har jeg et håb om, at vi kan lave et Sammen om Handicap, som kan være lige så stærkt som Sammen om Skolen, hvor vi kan finde løsninger med hinanden.
Derfor er jeg en lille smule loren ved at lave den her handleplan nu, for jeg vil hellere lykkes med det andet.
Charlotte Broman Mølbæk (SF), 2024-04-23:
Jeg vil bare kvittere for talen.
Jeg noterer mig, at Moderaterne gerne vil arbejde videre med en beretningstekst, og jeg formoder, at det er Moderaternes socialordfører eller handicapordfører, der kører videre med det.
Marlene Harpsøe (DD), 2024-04-23:
Det er bestemt noget, der bekymrer os i Danmarksdemokraterne, at regeringen udøver sit virke på en magtfuldkommen måde.
Det er bestemt noget, der bekymrer.
Vi vil jo alle sammen bare gerne ind ved bordet og være med til at forhandle, sådan at vi sammen kan lave en rigtig god løsning på vegne af de mennesker med handicap, som har brug for hjælp.
Det er jo dem, der er i centrum.
Det skal ikke være mærkeligt politisk spin, som skal være i centrum.
Det er et forsøg på at holde mennesker eller partier ude af nogle forhandlinger.
Det synes jeg er en mærkelig taktik.
Lad os sætte os sammen ved forhandlingsbordet og tale sammen, for jeg tror faktisk godt på, at vi kan finde en fælles løsning, der kommer de mennesker til gavn, som det handler om.
Det handler om dem, som vi alle sammen kæmper for herinde, og som bl.a. er mennesker med handicap.
Victoria Velasquez (EL), 2024-04-23:
Jeg bliver i hvert fald også bekymret, når man ved, at det netop er de menneskers stemme, vi løfter herind, og at det er dem, som har en stor faglighed og arbejder inden for området og også gør det allermest ihærdigt, der faktisk er udelukket fra forhandlingerne.
Nu er det jo sådan, at regeringen har mistet sit indenrigspolitiske flertal, så overvejer ordføreren måske så at sende en appel til nogle af de andre partier, som ikke er i regeringen?
Marlene Harpsøe (DD), 2024-04-23:
For det synes jeg bare er mest anstændigt i forhold til det politiske arbejde og det miljø, der ligger foran os, og i høj grad også i forhold til de mennesker, som er i centrum for det arbejde, vi gør.